Genting Resort Secret Garden

Genting Resort Secret Garden () merupakan pusat peranginan bertema ski yang terletak di Lebuh Wutong, Taizicheng, Hebei. Resort tersebut terletak di Pergunungan Dama yang terletak di antara Gunung Taihang dan Gunung Yanshan. Suhu purata tahunan di situ ialah 3.3°C.

Apabila siap sepenuhnya, resort tersebut akan mempunyai 88 cerun meliputi kawasan lebih 70km panjang, dengan 22 lif berkualiti tinggi buatan Eropah sepanjang 30km. Resort tersebut juga akan menjadi resort kesihatan dan santai ekopelancongan lima bintang, dengan kapsiti tahunan seramai 1.8 juta pelancong. Resort tersebut kini mempunyai 35 cerun.

Sejarah 
Pada 16 Disember 2012, Genting Resort Secret Garden mula beroperasi secara rasmi. Resort tersebut dibina oleh Kumpulan VXL dan dilaburkan serta dikendalikan oleh Kumpulan Genting Malaysia. Menurut Pengerusi Kumpulan VXL, Datuk Lim Chee Wah, kawasan tersebut asalnya merupakan kawasan pertanian yang tidak mempunyai apa-apa jua kemudahan. Projek tersebut berharga sebanyak RM11.83 bilion.

Menurut David Xiao, CEO resort tersebut, Genting Resort Secret Garden telah menjadi tempat bagi beberapa pertandingan yang diperakui oleh Persekutuan Ski Antarabangsa (FIS). Pada 2014, resort tersebut telah menjadi salah satu penaja bagi Jawatankuasa Bidaan Sukan Olimpik Musim Sejuk 2022. Pada 2015, China berjaya membida untuk menganjurkan Sukan Olimpik Musim Sejuk 2022, dan Genting Resort Secret Garden telah dipilih sebagai salah satu tempat pertandingan dalam Kluster Zhangjiakou. Zon A dan B Taman Ski Genting akan menganjurkan pertandingan ski gaya bebas dan luncur papan salji gaya bebas.

Pada 2016, beberapa kemudahan seperti gelanggang aerial gaya bebas dan gelanggang halfpipe telah dibuka. Gelanggang halfpipe merupakan gelanggang bertaraf Olimpik yang pertama di China dan akan menjadi pusat latihan bagi atlet kebangsaan luncur papan salji halfpipe dan ski halfpipe.

Pada 1 Disember 2015, Air & Style telah menjadi rakan kerjasama strategik dan ekoran daripada itu, Genting Resort Secret Garden akan menjadi "Kem Latihan Rasmi Air & Style". Pada masa yang sama, apartmen belia berilham Resort Ski Laax di Switzerland telah dibina. Pada Mei 2017, Squaw Valley Alpine Meadows telah menandatangani perjanjian  kerjasama dengan Genting Resort Ski Garden.

Pertandingan 
Genting Resort Ski Garden telah menganjurkan Piala Dunia FIS bagi acara luncur papan salji halfpipe pada tahun 2019 dan Piala Dunia FIS bagi acara snowboard cross pada 2019 dan 2021. Resort tersebut juga menganjurkan semua acara luncur papan salji gaya bebas dan ski gaya bebas (kecuali Big Air, yang dianjurkan di Big Air Shougang).

Rujukan

Pautan luar 

 Laman web rasmi Secret Garden Genting Paradise
Tempat Sukan Olimpik Musim Sejuk 2022